IZJAVA O JAMSTVU 4. U skladu s odredbama članka 287. Ugovora o funkcioniranju Europske unije (UFEU), Sud je proveo reviziju: (a) godišnje računovodstvene dokumentacije Instituta, koja se sastoji od financijskih izvještaja (3) i izvješća o izvršenju proračuna (4) za financijsku godinu koja je završila 31. prosinca 2015.; te (b) zakonitosti i pravilnosti transakcija povezanih s tom računovodstvenom dokumentacijom. Odgovornost uprave 5. Uprava je odgovorna za pripremu i vjerno prikazivanje godišnje računovodstvene dokumentacije Instituta te za zakonitost i pravilnost povezanih transakcija (5): (a) Odgovornosti uprave u vezi s godišnjom računovodstvenom dokumentacijom Instituta uključuju izradu, primjenu i održavanje sustava unutarnje kontrole koji je važan za pripremu i vjerno prikazivanje financijskih izvještaja u kojima nema značajnog pogrešnog prikazivanja zbog prijevare ili pogreške, odabir i primjenu prikladnih računovodstvenih politika na temelju računovodstvenih pravila koja je usvojio računovodstveni službenik Komisije (6) te davanje razumnih računovodstvenih procjena u danim okolnostima. Direktor odobrava godišnju računovodstvenu dokumentaciju Instituta nakon što ju je računovodstveni službenik Instituta pripremio na temelju dostupnih informacija i sastavio bilješku kao prilog računovodstvenoj dokumentaciji u kojoj između ostalog izjavljuje da ima razumno jamstvo da ona u svim značajnim aspektima istinito i vjerno prikazuje financijsko stanje Instituta. (b) Odgovornosti uprave u vezi sa zakonitošću i pravilnošću povezanih transakcija te usklađenošću s načelom dobrog financijskog upravljanja uključuju izradu, primjenu i održavanje djelotvornog i učinkovitog sustava unutarnje kontrole koji obuhvaća primjereni nadzor i prikladne mjere za sprječavanje nepravilnosti i prijevara te, po potrebi, pravne postupke za povrat pogrešno isplaćenih ili korištenih sredstava. Odgovornost revizora 6. Odgovornost je Suda da na temelju svojih revizija Europskom parlamentu i Vijeću (7) podnese izjavu o jamstvu u pogledu pouzdanosti godišnje računovodstvene dokumentacije te zakonitosti i pravilnosti povezanih transakcija. Sud provodi reviziju u skladu s međunarodnim revizijskim standardima i etičkim kodeksom IFAC-a te međunarodnim standardima vrhovnih revizijskih institucija INTOSAI-ja. Prema tim standardima Sud je dužan isplanirati i provesti reviziju tako da njome dobije razumno jamstvo o tome ima li u godišnjoj računovodstvenoj dokumentaciji Instituta značajnog pogrešnog prikazivanja i jesu li povezane transakcije zakonite i pravilne. 7. Revizija uključuje postupke kojima se prikupljaju revizijski dokazi o iznosima i iskazima u računovodstvenoj dokumentaciji te zakonitosti i pravilnosti povezanih transakcija. Odabir postupaka ovisi o prosudbi revizora koja se temelji na procjeni rizika od značajnog pogrešnog prikazivanja u računovodstvenoj dokumentaciji i značajne neusklađenosti povezanih transakcija s uvjetima iz pravnog okvira Europske unije do kojih je došlo zbog prijevare ili pogreške. Pri procjeni tih rizika revizor uzima u obzir postupke unutarnje kontrole koji su važni za pripremu i vjerno prikazivanje računovodstvene dokumentacije, kao i nadzorne i kontrolne sustave koji su uspostavljeni kako bi se zajamčila zakonitost i pravilnost povezanih transakcija te zatim priprema odgovarajuće revizijske postupke u danim okolnostima. Revizija uključuje i evaluaciju primjerenosti računovodstvenih politika, razumnosti računovodstvenih procjena te sveukupnog prikaza računovodstvene dokumentacije. U pripremi ovog izvješća i izjave o jamstvu Sud je u obzir uzeo reviziju koju je nad računovodstvenom dokumentacijom Instituta izvršio neovisni vanjski revizor u skladu s člankom 208. stavkom 4. Financijske uredbe EU-a (8). 8. Sud tako prikupljene revizijske dokaze smatra dostatnima i prikladnima da budu osnova za izjavu o jamstvu. Mišljenje o pouzdanosti računovodstvene dokumentacije 9. Prema mišljenju Suda godišnja računovodstvena dokumentacija Instituta u svim značajnim aspektima vjerno prikazuje financijsko stanje Instituta na dan 31. prosinca 2015. te rezultate poslovanja i novčane tokove za godinu završenu tim danom, u skladu s odredbama Financijske uredbe Instituta i računovodstvenim pravilima koja je usvojio računovodstveni službenik Komisije. Osnova za uvjetno mišljenje o zakonitosti i pravilnosti transakcija povezanih s računovodstvenom dokumentacijom Nepravilna paušalna stopa za izračun neizravnih prihvatljivih troškova povezanih s bespovratnim sredstvima 10. Doprinos EU-a proračunu Instituta u razdoblju od 1. siječnja 2014. do 31. prosinca 2020. izdvaja se u okviru financijske omotnice programa Obzor 2020., što znači da je Institut dužan primjenjivati pravila programa Obzor 2020. Program Obzor 2020. sljednik je Sedmog okvirnog programa za istraživanja, tehnološki razvoj i demonstracijske aktivnosti (FP7), koji je donesen Odlukom br. 1982/2006/EZ Europskog parlamenta i Vijeća (9) i koji se provodio u razdoblju 2007.– 2013. Institut nije sudjelovao u tom programu. 11. Financijska uredba Instituta usklađena s pravilima programa Obzor 2020. stupila je na snagu 1. siječnja 2014. te se od tog datuma za izračun neizravnih prihvatljivih troškova povezanih s bespovratnim sredstvima primjenjuje samo jedinstvena paušalna stopa od 25 % (10). Nakon procjene poslovnih planova za 2014. godinu Institut je službenim dopisom u listopadu 2013. obavijestio zajednice znanja i inovacija o mogućnosti donošenja takve odredbe. Protivno toj odredbi, u ugovorima o bespovratnim sredstvima za 2014. godinu koji su zaključeni sa zajednicama znanja i inovacija u veljači 2014. i dalje se predviđa paušalna stopa od 40 % za neprofitna javna tijela, visokoškolske ustanove, istraživačke organizacije te mala i srednja poduzeća. 12. Paušalna stopa od 40 % bila je predviđena člankom 75. stavkom 8. financijskih pravila Instituta koja su stavljena izvan snage 1. siječnja 2014., a koja su prethodila Financijskoj uredbi Instituta. Iako se Financijskom uredbom Instituta predviđa prijelazno razdoblje za dva članka navedenih financijskih pravila, to ne uključuje prijelazno razdoblje za članak 75. stavak 8. kojim bi se omogućila primjena paušalne stope od 40 %. Takvo prijelazno razdoblje nije predviđeno ni pravilima programa Obzor 2020. Člankom 57. stavkom 2. pravila programa Obzor 2020., koji se odnosi na prijelaz s programa FP7 na program Obzor 2020., predviđa se da „ova Uredba [pravila programa Obzor 2020.] ne utječe na nastavak ili promjenu… dotičnih mjera… do dodjele financijske pomoći Komisije ili tijela za financiranje u skladu s Odlukom br. 1982/2006/EZ [FP7], ili bilo kojim drugim zakonodavstvom koje se na tu pomoć primjenjuje 31. prosinca 2013., koja se i dalje primjenjuje na dotične mjere do njihova zaključenja”. Međutim, Institut nije bio dio programa FP7 i, slijedom toga, nije dodjeljivao pomoć u sklopu tog programa. Financijska pravila Instituta stoga nisu dio zakonodavstva koje se primjenjuje na tu pomoć [FP7]. Prijelazne odredbe iz članka 57. stavka 2. pravila programa Obzor 2020. stoga se ne primjenjuju na ugovore o bespovratnim sredstvima za 2014. i povezana plaćanja. 13. Zbog nepostojanja valjane pravne osnove paušalna stopa od 40 % za nadoknadu neizravnih prihvatljivih troškova nije pravilna. Primjena te paušalne stope dovela je do ukupnog preplaćenog iznosa u visini od 5,5 milijuna eura, što čini 3 % transakcija u vezi s bespovratnim sredstvima iz 2015. godine (11). Ishod ex post provjere transakcija u vezi s bespovratnim sredstvima iz 2014. godine 14. Na temelju pogrešaka utvrđenih ex post provjerom uzorka transakcija u vezi s bespovratnim sredstvima iz 2015. godine, nakon ispravka preplaćenog iznosa opisanog u odlomku 13., stopa preostale pogreške za transakcije u vezi s bespovratnim sredstvima iz 2014. godine iznosi 2 % (bez ispravka stopa bi iznosila 1,46 %). Objedinjena stopa pogreške 15. Objedinjena stopa pogreške za pitanja opisana u odlomcima 10. – 14. iznosi 5 % transakcija u vezi s bespovratnim sredstvima iz 2015. godine ili 4,9 % ukupnih rashoda za 2015. godinu. Uvjetno mišljenje o zakonitosti i pravilnosti transakcija povezanih s računovodstvenom dokumentacijom 16. Prema mišljenju Suda, uz iznimku učinaka navedenih u odlomcima 10. – 15. o osnovi za uvjetno mišljenje, transakcije povezane s računovodstvenom dokumentacijom za godinu koja je završila 31. prosinca 2015. u svim su značajnim aspektima zakonite i pravilne.